b'\n_START_ARTICLE_\nAtviroji j\xc5\xabra\n_START_PARAGRAPH_\nAtviroji j\xc5\xabra (tarptautiniai vandenys)\xc2\xa0\xe2\x80\x93 vandenys pagal J\xc5\xabr\xc5\xb3 teis\xc4\x97s konvencijos (JTK) VII dalies nuostatas, taikomas visoms j\xc5\xabros dalims, kurios ne\xc4\xafeina \xc4\xaf valstyb\xc4\x97s i\xc5\xa1skirtin\xc4\x99 ekonomin\xc4\x99 zon\xc4\x85, teritorin\xc4\x99 j\xc5\xabr\xc4\x85 ar vidaus vandenis arba \xc4\xaf salyno valstyb\xc4\x97s salyno vandenis. Atvira j\xc5\xabra yra naudojama i\xc5\xa1imtinai taikiems tikslams._NEWLINE_Bet kurios valstyb\xc4\x97s bandymas pajungti bet kuri\xc4\x85 atviros j\xc5\xabros dal\xc4\xaf savo suverenitetui yra negaliojantis. Kiekviena valstyb\xc4\x97\xc2\xa0\xe2\x80\x93 tiek pakrant\xc4\x97s, tiek ir neturinti pri\xc4\x97jimo prie j\xc5\xabros\xc2\xa0\xe2\x80\x93 turi teis\xc4\x99, kad atviroje j\xc5\xabroje plaukiot\xc5\xb3 laivai su jos v\xc4\x97liava (Laivybos teis\xc4\x97).\n_START_SECTION_\nLaiv\xc5\xb3 nacionalin\xc4\x97 priklausomyb\xc4\x97\n_START_PARAGRAPH_\nKiekviena valstyb\xc4\x97 nustato s\xc4\x85lygas, kuriomis ji suteikia savo nacionalin\xc4\x99 priklausomyb\xc4\x99 laivams, registruoja laivus savo teritorijoje ir suteikia teis\xc4\x99 plaukioti su savo v\xc4\x97liava. Laivai turi tos valstyb\xc4\x97s nacionalin\xc4\x99 priklausomyb\xc4\x99, su kurios v\xc4\x97liava jie turi teis\xc4\x99 plaukioti. Valstyb\xc4\x99 ir laiv\xc4\x85 turi sieti tikri ry\xc5\xa1iai._NEWLINE_Kiekviena valstyb\xc4\x97 i\xc5\xa1duoda atitinkamus dokumentus laivams, kuriems ji suteikia teis\xc4\x99 plaukioti su savo v\xc4\x97liava.\n_START_SECTION_\nLaiv\xc5\xb3 statusas\n_START_PARAGRAPH_\nLaivai plaukioja tik su vienos valstyb\xc4\x97s v\xc4\x97liava ir, i\xc5\xa1skyrus ypatingus atvejus, kurie yra numatyti tarptautin\xc4\x97se sutartyse arba \xc5\xa1ioje Konvencijoje, atviroje j\xc5\xabroje jiems galioja tik tos valstyb\xc4\x97s jurisdikcija. Laivas negali keisti v\xc4\x97liavos kelion\xc4\x97s arba sustojimo uoste metu, i\xc5\xa1skyrus tuos atvejus, kai i\xc5\xa1 tikr\xc5\xb3j\xc5\xb3 pasikei\xc4\x8dia laivo nuosavyb\xc4\x97s teis\xc4\x97 arba jo registras._NEWLINE_Laivas, kuris plaukioja su dviej\xc5\xb3 ar daugiau valstybi\xc5\xb3 v\xc4\x97liavomis, naudodamas jas kaip patogiau, negali reikalauti i\xc5\xa1 bet kokios kitos valstyb\xc4\x97s pripa\xc5\xbeinti kuri\xc4\x85 nors nacionalin\xc4\x99 priklausomyb\xc4\x99 ir gali b\xc5\xabti prilygintas laivui, neturin\xc4\x8diam jokios nacionalin\xc4\x97s priklausomyb\xc4\x97s.'